<classify> SHIRIKA la Hifadhi za Taifa Tanapa limefanikiwa kutatua migogoro ya ardhi kwa asilimia 90 katika maeneo mbalimbali nchini, baina ya hifadhi na wananchi wanaozizunguka kupitia Mipango ya Matumizi Bora ya Ardhi, iliyogharimu Sh bilioni tano.Mipango hiyo kwa vijiji vyote vinavyozunguka hifadhi, ililenga kuvifikia vijiji zaidi ya 392 vilivyoainishwa katika mipango tangu mwaka 2016 na vilivyoongezeka zaidi ya 500 kutokana na hifadhi mpya.Hayo yalibainishwa na Kamishna wa Uhifadhi wa Tanapa, Dk Allan Kijazi, alipozungumza na waandishi wa habari juzi jijini Dar es Salaam kuhusu mafanikio ya miaka minne ya Serikali ya Awamu ya Tano, inayoongozwa na Rais John Magufuli.Dk Kijazi alisema mwaka 20182019 shirika hilo kupitia mpango wake wa Ujirani Mwema unaoshirikisha jamii katika uhifadhi, liliamua kushirikiana na vijiji vilivyo pembezoni mwa Hifadhi za Taifa kuandaa Mipango ya Matumizi Bora ya Ardhi pamoja na kuweka alama za kudumu za mipaka kwenye mipaka yote ya Hifadhi.Kuandaa Mipango ya Matumizi Bora ya Ardhi kumekuwa na jitihada kubwa za kukabiliana na changamoto za migogoro ya ardhi ikiwemo mipaka na uingizaji mifugo kwa ajili ya malisho, alisema.Alisema kutokana na jitihada hizo, Shirika linagharamia kazi ya kuandaa na kuwezesha mipango ya Matumizi Bora ya Ardhi ya vijiji vinavyozunguka Hifadhi za Taifa Tanzania kwa kutumia utaalamu wa Tume ya Taifa ya Mipango ya Matumizi ya Ardhi National Land Use Planning Commission- NLUPC yenye mamlaka kisheria. Dk Kijazi alisema lengo kuu ni kuviwezesha vijiji 392 vilivyokuwa vimeainishwa kutokuwa na mipango hiyo na vingine vitakavyoongezeka.Hata hivyo alisema idadi hiyo itaongezeka kwa sababu ya hifadhi mpya, ambazo zimeanzishwa. Alisema awamu ya kwanza ya utekelezaji wa kazi hiyo ilianza mwaka wa fedha 20182019, kwa kuvilenga vijiji 95 ambavyo kutokana na baadhi ya vitongoji kuwa vijiji, idadi iliongezeka kufikia vijiji 107 vinavyopakana na Hifadhi za Taifa za Serengeti, Ziwa Manyara na Tarangire.Kwa kipindi hiki cha miaka minne Serikali kupitia Shirika la Tanapa imetekeleza miradi katika vijiji 101 vinavyopakana na Hifadhi za Taifa ikiwemo ujenzi wa vyumba vya madarasa 76, nyumba za walimu 19, mabweni saba, visima vya maji 10, maabara tano, zahanati 10, mabwalo ya chakula manne, lambo moja la maji na madawati 2,175, alisema.Miradi mingine ni majengo ya utawala na ofisi ya walimu 10, nyumba za waganga 16, mizinga ya nyuki 1,497, nyumba moja kwa ajili ya kuzalisha uyoga, miradi miwili ya ufugaji wa samaki, kuanzisha Benki za Uhifadhi za kijamii 21, kutoa taa 80 za umemejua kwa ajili ya vikundi vya uvuvi, boti mbili na injini mbili kwa ajili ya vikundi vya uvuvi.  <topic>: KITAIFA 